Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 985/11/5502	Čadca, 27.8.2012
EEČ : 2-37-162-2012

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
po predchádzajúcej ústnej dohode pod zámienkou sprostredkovania kúpy osobného motorového vozidla Škoda Octavia 1,9 TDI, vylákal od XXXXX finančnú hotovosť, ktorú postupne vkladala na jeho účet č. 2496480755/0200 v pobočke Všeobecnej úverovej banky v Čadci, na ul. XXXXX č. 1504 a to: 
- dňa 30.09.2008 v sume 10.000,-  Sk (331,94 €),
- dňa 01.10.2008 v sume 13.000,-  Sk (431,52 €),
- dňa 02.10.2008 v sume 8.000,-  Sk (265,55 €),
- dňa 03.10.2008 v sume 4.000,-  Sk (132,78 €),
- dňa 28.11.2008 v sume 10.000,-  Sk (331,94 €),
- dňa 05.12.2008 v sume 2.000,-  Sk (66,39 €) a
- dňa 29.01.2009 v sume 100,- €,
pričom jej vozidlo doposiaľ nezabezpečil a ani nevrátil vložené peniaze, čím XXXXX spôsobil škodu v sume 1.660,12 €.
lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
       Uznesením povereného policajta OO PZ XXXXX pod ČVS:ORP-1439/OO-CA-2011 zo dňa 18.10.2011 bolo podľa § 199 odsek 1 Trestného poriadku začaté trestné stíhanie a zo dňa 10.11.2011  podľa § 206 odsek 1 Trestného poriadku vznesené obvinenie XXXXX pre prečin podvodu podľa § 221 odsek 1. Trestného zákona na tom skutkovom základe, ako je uvedené vo výrokovej časti tohto uznesenia. Následne bola vec odstúpená vyšetrovateľovi z dôvodu § 200 odsek 2 písmeno a) Trestného poriadku.

      Vyšetrovateľ dňa 27.08.2012 predložil spis s návrhom na podanie obžaloby.

      Preskúmaním vyšetrovacieho spisu zisťujem, že sú tu dôvody na zastavenie trestného stíhania podľa § 215 odsek 1 písmeno a) Trestného poriadku.

       Z odpisu registra trestov vyplýva, že obv. XXXXX bol  už viackrát súdne trestaný, pričom do spisu boli listinné podklady, z ktorých zisťujem, že obvinený XXXXX bol rozsudkom Okresného súdu v Humennom sp. zn. 4T 155/2010 zo dňa 27.04.2011, v spojení s uznesením Krajského súdu v Prešove sp. zn. 1 To 71/2001 zo dňa 29.02.2012, uznaný vinným zo zločinu podvodu podľa § 221 odsek 1, odsek 2, odsek 3 písmeno c) Trestného zákona za skutky spáchané v období od júla 2009 do marca 2010.  Za to mu bol uložený nepodmienečný trest odňatia slobody v trvaní 5 rokov a 6 mesiacov so zaradením do ústavu na výkon trestu so stredným stupňom stráženia, ktorý momentálne už vykonáva. 

        Podľa § 215 odsek 2 písmeno a) Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený.
 
        Vzhľadom na to, že stíhaný skutok bol spáchaný v mesiacoch september 2008 až január 2009 je zrejmé, že ide o čiastkový útok skutku za ktorý už bol odsúdený, pričom však rozsudok Okresného súdu v Humennom sp. zn. 4T 155/2010 zo dňa 27.04.2011, v spojení s uznesením Krajského súdu v Prešove sp. zn. 1 To 71/2001 zo dňa 29.02.2012 netvorí prekážku rozhodnutej veci. Avšak vzhľadom na výšku spôsobenej škody ako aj vzhľadom na už uložený trest je zrejmé, že trestné stíhanie je neúčelné, a s najväčšou pravdepodobnosťou by bolo upustené od uloženia spoločného trestu, preto som rozhodol tak, ako je uvedené vo výrokovej časti tohto uznesenia. 

        Týmto rozhodnutím však nie sú dotknuté nároky poškodenej strany na náhradu škody, ktorú si môže uplatniť na príslušnom súde v občiansko - právnom konaní.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor